《王西园画郑节之杏林深处图》
明代·顾清

郑家杏林如董家，王郎笔底腾朝霞。青山周遭屋半隐，中有石鼎熺灵砂。

平生活人不计功，年年杏林花实红。花红实落又成树，只恐青山十里无地容春风。

林日深，花日密，丹砂几时成，令我知消息。分君一匕，与君同升。

超凌太虚，飞步紫清。归来弭节杏林下，还问春风别后几度飞红英。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。